Propunere de DECIZIE A CONSILIULUI privind poziția care urmează să fie adoptată de Uniunea Europeană în cadrul Comitetului pentru comerțul cu mărfuri instituit prin Acordul de liber schimb dintre Uniunea Europeană și statele membre ale acesteia, pe de o parte, și Republica Coreea, pe de altă parte, în ceea ce privește adoptarea regulilor privind administrarea CT /* COM/2014/0744 final - 2014/0355 (NLE) */





EXPUNERE DE MOTIVE 1. CONTEXTUL PROPUNERII În cadrul Comitetului pentru comerțul cu mărfuri reunit la 12 septembrie 2013, cele două părți au discutat regulile de administrare a contingentului tarifar (denumit în continuare CT) care vor fi aplicate de Coreea, pe baza principiilor stabilite în apendicele 2-A-1 din Acordul de liber schimb UE-Coreea. Acordul final ar trebui stabilit printr-o decizie a Comitetului pentru comerțul cu mărfuri UE - Coreea, astfel cum este prevăzut în apendicele 2-A-1. În ceea ce privește UE, acest lucru necesită o decizie a Consiliului, de autorizare a poziției care urmează să fie adoptată în numele UE. În ceea ce privește Coreea, Ministerul Afacerilor Externe (MAE) trebuie să se consulte cu Ministerul pentru legislația guvernamentală care poate decide să consulte Adunarea Națională. Decizia comună va fi luată printr-un schimb de note între UE și Coreea. 2. IMPLICAȚIILE BUGETARE Nu există 3. ELEMENTE OPȚIONALE Nu există 2014/0355 (NLE) Propunere de DECIZIE A CONSILIULUI privind poziția care urmează să fie adoptată de Uniunea Europeană în cadrul Comitetului pentru comerțul cu mărfuri instituit prin Acordul de liber schimb dintre Uniunea Europeană și statele membre ale acesteia, pe de o parte, și Republica Coreea, pe de altă parte, în ceea ce privește adoptarea regulilor privind administrarea CT CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9), având în vedere propunerea Comisiei Europene, întrucât: (1) Acordul de liber schimb între Uniunea Europeană și statele membre ale acesteia, pe de o parte, și Republica Coreea, pe de altă parte[1] (denumit în continuare „acordul”) a fost semnat la data de 6 octombrie 2010. (2) În temeiul articolului 15.10 alineatul (5), acordul se aplică cu titlu provizoriu de la 1 iulie 2011, în așteptarea finalizării procedurii de încheiere a acestuia. (3) Articolul 15.1 din acord instituie un Comitet pentru comerț care, printre altele, are sarcina de a se asigura că acordul funcționează corect și de a supraveghea activitățile tuturor comitetelor specializate. (4) În conformitate cu articolul 15.2 din acord, au fost instituite comitete specializate, sub auspiciile Comitetului pentru comerț. Comitetul pentru comerțul cu mărfuri, în conformitate cu articolul 2.16 din acord, este unul dintre aceste comitete specializate. (5) În conformitate cu punctul 2 din apendicele 2-A-1 din acord, Coreea poate folosi un sistem de licitație pentru administrarea și punerea în aplicare a contingentelor tarifare (denumite în continuare „CT”) aplicate de Coreea laptelui și smântânii, untului, mierii și portocalelor originare din Uniune în temeiul acordului. Termenii sistemului de licitație trebuie să fie stabiliți de către părțile la acord, de comun acord, printr-o decizie a Comitetului pentru comerțul cu mărfuri. (6) În conformitate cu punctul 3 din apendicele 2-A-1 din acord, Coreea poate folosi un sistem de acordare a licențelor pentru administrarea și punerea în aplicare a anumitor contingente tarifare. Părțile decid de comun acord în cadrul Comitetului pentru comerțul cu mărfuri asupra politicilor și procedurilor sistemului de acordare a licențelor, inclusiv asupra eligibilității de a primi cantități din contingentul tarifar, precum și asupra oricăror schimbări sau modificări la acestea. (7) Este necesar să se stabilească poziția care urmează să fie adoptată în numele Uniunii în cadrul Comitetului pentru comerțul cu mărfuri în ceea ce privește regulile referitoare la administrarea contingentelor tarifare. (8) Decizia comună va fi luată printr-un schimb de note între UE și Coreea, aceasta urmând a fi semnată de un reprezentant al Comisiei în numele UE. (9) Prin urmare, poziția Uniunii în cadrul Comitetului pentru comerțul cu mărfuri ar trebui să se bazeze pe proiectul de decizie atașat, ADOPTĂ PREZENTA DECIZIE: Articolul 1 Poziția care urmează să fie adoptată în numele Uniunii în cadrul Comitetului pentru comerțul cu mărfuri instituit prin Acordul de liber schimb dintre Uniunea Europeană și statele membre ale acesteia, pe de o parte, și Republica Coreea, pe de altă parte, în ceea ce privește adoptarea regulilor privind administrarea CT, se bazează pe proiectul de decizie a comitetului, anexat la prezenta decizie. Modificările minore la proiectul de decizie pot fi acceptate de reprezentanții Uniunii în cadrul Comitetului fără a fi necesară o nouă decizie a Consiliului. Articolul 2 După adoptare, decizia Comitetului pentru comerțul cu mărfuri se publică în Jurnalul Oficial al Uniunii Europene. Articolul 3 Prezenta decizie intră în vigoare la data adoptării. Adoptată la Bruxelles, Pentru Consiliu Președintele [1] JO L 127, 14.5.2011, p. 6. ANEXĂ PROIECT DE DECIZIE nr. 1 A COMITETULUI UE-COREEA PENTRU COMERȚUL CU MĂRFURI din … privind adoptarea regulilor privind administrarea și punerea în aplicare a contingentelor tarifare COMITETUL UE-COREEA PENTRU COMERȚUL CU MĂRFURI Având în vedere Acordul de liber schimb dintre Republica Coreea (denumită în continuare „Coreea”), pe de o parte, și Uniunea Europeană și statele membre ale acesteia, pe de altă parte (denumite în continuare „părțile” și „acordul”), în special articolele 2.16, 15.2.1 și punctele 2 și 3 din apendicele 2-A-1, întrucât: (1) articolul 15.1 din acord instituie un Comitet pentru comerț care, printre altele, se asigură că acordul funcționează corect și monitorizează activitățile tuturor comitetelor specializate. (2) În conformitate cu articolul 15.2 din acord, au fost instituite comitete specializate, sub auspiciile Comitetului pentru comerț. Comitetul pentru comerțul cu mărfuri, în conformitate cu articolul 2.16 din acord, este unul dintre aceste comitete specializate. (3) În conformitate cu punctul 2 din apendicele 2-A-1 din acord, Coreea poate folosi un sistem de licitație pentru administrarea și punerea în aplicare a contingentelor tarifare (denumite în continuare „CT”) aplicate de Coreea anumitor mărfuri originare din Uniunea Europeană în temeiul acordului. Termenii sistemului de licitație trebuie să fie stabiliți de comun acord de către părți prin intermediul unei decizii a Comitetului pentru comerțul cu mărfuri. (4) În conformitate cu punctul 3 din apendicele 2-A-1 din acord, Coreea poate folosi un sistem de licențe pentru administrarea și punerea în aplicare a anumitor contingente tarifare. Părțile se pun de acord în cadrul Comitetului pentru comerțul cu mărfuri asupra politicilor și procedurilor sistemului de licențe, inclusiv asupra eligibilității pentru a primi cantități din contingentul tarifar, precum și asupra oricăror schimbări sau modificări la acestea. DECIDE: 1. Coreea va administra și va pune în aplicare contingentele tarifare aplicate de Coreea anumitor mărfuri originare din Uniunea Europeană în temeiul Acordului de liber schimb dintre Republica Coreea, pe de o parte, și Uniunea Europeană și statele membre ale acesteia, pe de altă parte, în conformitate cu normele stabilite în anexa la prezenta decizie. 2. Prezenta decizie intră în vigoare la... Adoptată la...,... Pentru Comitetul UE-Coreea pentru comerțul cu mărfuri Mauro PETRICCIONE Hak-Do KIM Director Director General pentru politica referitoare la ALS Direcția Generală Comerț Ministerul de comerț, industrie și energie din cadrul Comisiei Europene al Republicii Coreea || Anexă REGULI PRIVIND ADMINISTRAREA ȘI PUNEREA ÎN APLICARE A CONTINGENTELOR TARIFARE Articolul 1 Calendarul licitațiilor și al cererilor de licențe (1) Licitațiile pentru lapte praf degresat, lapte praf integral și lapte condensat și miere naturală preced perioada de import, și anume în luna iunie pentru cotele deschise în luna iulie. (2) Orientările specifice ale Korea Agro-Fisheries & Food Trade Corporation prevăd că anunțurile publice pentru licitații se publică cu opt zile calendaristice înainte de termenul limită al cererii de participare la licitații. (3) Pentru produse al căror calendar pentru cererile de acordare a unei licențe aferente contingentului nu este stabilit în Acordul de liber schimb UE-Coreea, orientările specifice ale agențiilor desemnate să gestioneze contingente tarifare (CT) (denumite în continuare „agenții care formulează recomandări”) vor prevedea o perioadă pentru cererile de acordare a unei licențe de cel puțin șapte zile calendaristice începând cu prima zi lucrătoare din anul de execuție menționat în anexa 2-A, punctul 5 din Acordul de liber schimb UE-Coreea. Articolul 2 Depozit și redevențe (1) Nu se vor percepe costuri administrative sau redevențe, altele decât depozitul – suma plătită de către ofertanții care participă la licitație – pentru serviciile aferente unei cereri de atribuire a unui contingent tarifar prin licitație. (2) Instrucțiunile generale pentru ofertanți pentru fiecare licitație vor prevedea că depozitul trebuie să fie returnat ofertanților de îndată ce este permis de procedurile normale de administrare, după încheierea licitației. (3) Nicio garanție și niciun depozit nu vor fi necesare pentru solicitanții de licențe. Articolul 3 Comunicarea și valabilitatea unei recomandări (1) În urma unei licitații sau a unei cereri de licență, agențiile care formulează recomandări vor publica o recomandare privind contingentele tarifare la import în temeiul ALS UE-Coreea (denumită în continuare „recomandarea”). (2) Recomandările comunicate solicitanților se publică în termen de două zile calendaristice, cu condiția ca cererea de recomandare prezentată privind contingentele tarifare să respecte cerințele recomandării. (3) O recomandare pentru contingente tarifare la import va fi valabilă 90 de zile. Perioada de valabilitate poate fi prelungită cu încă 30 de zile, dar nu poate depăși ultima zi din anul de execuție menționat în anexa 2-A, punctul 5 din Acordul de liber schimb UE-Coreea. Articolul 4 Publicarea informațiilor referitoare la administrarea CT (1) Orientările Ministerului agriculturii, alimentației și afacerilor rurale din Coreea (denumit în continuare „MAFRA”) și orientările specifice ale agențiilor care formulează recomandări vor fi publicate pe site-urile lor de internet. (2) Agențiile care formulează recomandări vor publica în mod periodic pe site-urile lor de internet, informații care cuprind anunțurile publice privind cererile de licență și licitațiile, perioadele de eliberare a licențelor și cantitățile alocate, cantitățile restante pentru fiecare contingent tarifar și data planificată pentru următoarea perioadă de licitație/eliberare de licențe. (3) Criteriile de bază pentru licitații, inclusiv eligibilitatea, plata, returnarea depozitelor, datele licitațiilor, codul licitațiilor și informațiile aferente vor fi incluse în orientările specifice ale Korea Agro-Fisheries & Food Trade Corporation sau în instrucțiunile generale pentru ofertanți pentru fiecare licitație. Articolul 5 Regulile de acordare a CT Orientările MAFRA permit repartizarea volumului anual al contingentului tarifar de-a lungul întregului an prin împărțirea volumului anual al contingentelor tarifare în mai multe sub-volume, a căror sumă este egală cu volumul anual al contingentului tarifar. Volumul total al contingentului tarifar pentru fiecare an de execuție, așa cum se prevede în Acordul de liber schimb UE-Coreea nu se reduce. Administrarea contingentelor tarifare (CT): Glosar Agenții care formulează recomandări Agențiile coreene desemnate să administreze CT: Korea Dairy Industries Association, Korea Agro-Fisheries & Food Trade Corporation, Korea Feed Ingredients Association și Korea Feed Milk Replacer Association Site-uri internet: Korea Dairy Industries Association (numai versiunea în limba coreeană este disponibilă): http://www.koreadia.or.kr/ Korea Agro-Fisheries & Food Trade Corporation: http://www.at.or.kr/home/apen000000/index.action Korea Feed Ingredients Association (numai versiunea în limba coreeană este disponibilă): http://www.kfeedia.org/main.html Korea Feed Milk Replacer Association (numai versiunea în limba coreeană este disponibilă): http://milkreplacer.or.kr/ Depozit Suma plătită de ofertanții care solicită participarea la o licitație. Depozitul este restituit tuturor ofertanților imediat după recomandarea privind contingentul. Recomandare Acordarea unui CT la import în urma unei licitații sau a unei cereri de licență. Perioada de validitate Perioada în care este valabilă o recomandare pentru un CT la import. Anul de execuție Perioada de 12 luni între datele aniversare consecutive ale ALS (1 iulie) pentru care este stabilit un volum anual de CT în Acordul de liber schimb UE-Coreea.